Oficialusis leidinys L 236 , 23/09/2003 p. 0948 - 0953



Protokolas Nr. 8 dėl Lenkijos plieno pramonės restruktūrizavimo 1. Nepaisant EB sutarties 87 ir 88 straipsnių, valstybės pagalba, kurią Lenkija suteikė atskiroms Lenkijos plieno pramonės dalims jų restruktūrizavimui, laikoma suderinama su bendrąja rinka, jeigu: - Europos sutarties, steigiančios Europos Bendrijų bei jų šalių narių ir Lenkijos asociaciją [1], 2 protokolo dėl EAPB prekių 8 straipsnio 4 dalyje numatytas laikotarpis buvo pratęstas iki įstojimo dienos, - restruktūrizavimo plane, kuriuo remiantis pirmiau minėto Protokolo galiojimas buvo pratęstas, išdėstytų sąlygų yra laikomasi 2002-2006 m. laikotarpiu, - yra įvykdytos šiame Protokole išdėstytos sąlygos, ir - restruktūrizavimui skirta valstybės pagalba nebeteikiama Lenkijos plieno pramonei po įstojimo dienos. 2. Lenkijos plieno sektoriaus restruktūrizavimas, kaip apibrėžta 1 priede išvardytų bendrovių individualiuose verslo planuose ir laikantis šiame Protokole išdėstytų sąlygų, baigiamas ne vėliau kaip iki 2006 m. gruodžio 31 d. (toliau - restruktūrizavimo laikotarpio pabaiga). 3. Tik bendrovės, kurios išvardytos 1 priede (toliau - bendrovės gavėjos) turi teisę gauti valstybės pagalbą pagal Lenkijos plieno pramonės restruktūrizavimo programą. 4. Bendrovė gavėja negali: a) susijungimo su bendrove, kuri neįtraukta į 1 priedą, atveju - perduoti pagalbos, suteiktos bendrovei gavėjai, teikiamą naudą; b) perimti bet kokios bendrovės, kuri neįtraukta į 1 priedą ir kuriai paskelbtas bankrotas iki 2006 m. gruodžio 31 d., turtą. 5. Bet koks vėlesnis bet kurios iš bendrovių gavėjų privatizavimas vykdomas laikantis skaidrumo principo ir šiame Protokole apibrėžtų sąlygų ir principų, susijusių su perspektyvumu, valstybės pagalba ir pajėgumų mažinimu. Parduodant bet kurią bendrovę ar atskirą turtą neteikiama jokia kita valstybės pagalba. 6. Restruktūrizavimo pagalbos dydis, kuris bus suteikiamas bendrovėms gavėjoms, nustatomas remiantis pagrindimu, išdėstytu patvirtintame Lenkijos plieno pramonės restruktūrizavimo plane ir Tarybos patvirtintuose individualiuose verslo planuose. Tačiau bet kuriuo atveju 1997-2003 m. laikotarpiu suteikta pagalba neturi viršyti bendros 3387070000 PLN sumos. Iš šio bendro skaičiaus, - Įmonei Polskie Huty Stali (toliau - PHS) jau suteikta arba teiktina nuo 1997 m. iki 2003 m. pabaigos restruktūrizavimo pagalba neturi viršyti 3140360000 PLN. PHS 1997-2001 m. laikotarpiu jau gavo 62360000 PLN restruktūrizavimo pagalbą; 2002 m. ir 2003 m., priklausomai nuo patvirtintame restruktūrizavimo plane numatytų reikalavimų, ji gauna papildomą 3078000000 PLN neviršijančią restruktūrizavimo pagalbą (kuri turi būti visiškai išmokėta 2002 m., jei pagal Europos sutarties 2 protokolą atidėjimo laikotarpis pratęsiamas iki 2002 m. pabaigos, o kitu atveju - 2003 m.); - Įmonėms Huta Andrzej S.A., Huta Bankowa Sp. z o.o., Huta Batory S.A., Huta Buczek S.A., Huta L: W. Sp. z o.o., Huta Łabędy S.A., ir Huta Pokój S.A. (toliau - kitos bendrovės gavėjos) jau suteikta arba teiktina nuo 1997 m. iki 2003 m. pabaigos plieno pramonės restruktūrizavimo pagalba neturi viršyti 246710000 PLN. Šios firmos 1997-2001 m. laikotarpiu jau gavo 37160000 PLN restruktūrizavimo pagalbą; priklausomai nuo patvirtintame restruktūrizavimo plane numatytų reikalavimų, jos gauna papildomą 210210000 PLN neviršijančią restruktūrizavimo pagalbą (iš kurios 182170000 PLN - 2002 m. ir 27380000 PLN - 2003 m., jei pagal Europos sutarties 2 protokolą atidėjimo laikotarpis pratęstas iki 2002 m. pabaigos, o kitu atveju - 210210000 PLN gaus 2003 m.). Lenkija neteikia jokios kitos restruktūrizavimui skirtos valstybės pagalbos Lenkijos plieno pramonei. 7. Grynasis pajėgumų sumažinimas, kurį Lenkija turi pasiekti 1997-2006 m. laikotarpiu gataviems gaminiams, yra mažiausiai 1231000 tonų. Ši bendra suma apima bendrųjų pajėgumų mažinimą mažiausiai 715000 tpm dėl karšto valcavimo gaminių ir 716000 tpm dėl šalto valcavimo gaminių, taip pat didinimą ne daugiau kaip 200000 tpm dėl kitų gatavų gaminių. Pajėgumų mažinimas matuojamas remiantis tik galutiniu gamybos įrengimų uždarymu juos fiziškai sunaikinant taip, kad tų įrengimų nebegalima būtų atstatyti panaudojimui. Plieno gamybos bendrovės bankroto paskelbimas nereiškia pajėgumų sumažinimo. 2 priede nustatytas grynasis pajėgumų sumažinimas reiškia ne mažesnį kaip minėtame priede nustatytą ir faktinį grynųjų pajėgumų sumažinimą, kuris turi būti pasiektas per laikotarpį, kuris bus apibrėžtas remiantis Lenkijos galutine restruktūrizavimo programa ir individualiais verslo planais pagal Europos sutartį, atsižvelgiant į tikslą iki 2006 m. gruodžio 31 d. užtikrinti bendrovių gavėjų perspektyvumą. 8. Įgyvendinamas bendrovei gavėjai PHS skirtas verslo planas. Konkrečiai: a) restruktūrizavimo pastangos sutelkiamos: - PHS gamybos pajėgumams reorganizuoti produktų pagrindu ir horizontaliai organizacijai pagal funkcijas (pirkimas, gamyba, pardavimas) užtikrinti, - vieningai valdymo struktūrai įmonėje PHS sukurti, leidžiant visiškai realizuoti sinergetinius resursus konsolidacijoje, - PHS strateginei orientacijai vystyti nuo orientacijos į gamybą link orientacijos į rinką, - PHS našumo ir valdymo efektyvumui didinti, taip pat geresnei tiesioginių pardavimų kontrolei užtikrinti, - remiantis pagrįstais ekonominiais motyvais, PHS vykdomam susijusių bendrovių strategijos peržiūrėjimui ir, jei reikia, paslaugų į patronuojančią bendrovę reintegravimui, - PHS vykdomam savo produkcijos asortimento peržiūrėjimui, pernelyg didelių pajėgumų skyrimo ilgalaikiams pusiau gataviems gaminiams mažinti ir tolesniam įsitvirtinimui aukštesnės pridėtinės vertės gaminių rinkoje, - PHS investicijoms, kad būtų pasiekta geresnė gatavų gaminių kokybė; ypatingas dėmesys skiriamas tam, kad iki datos, nustatytos PHS restruktūrizavimo programos įgyvendinimo tvarkaraštyje, ir ne vėliau kaip iki 2006 m. pabaigos, PHS padalinyje Krokuvoje būtų pasiektas 3-Sigma produkcijos kokybės lygis; b) restruktūrizavimo laikotarpiu energijos panaudojimo efektyvumo didinimo, pirkimo gerinimo ir našumo, prilygstančio Europos Sąjungoje esamiems lygiams, užtikrinimo būdais įmonėje PHS maksimizuojamas sąnaudų taupymas; c) įgyvendinamas užimtumo restruktūrizavimas; tokie našumo lygiai, kuriuos pasiekė ES plieno pramonė gaminių grupėse, turi būti pasiekti iki 2006 m. gruodžio 31 d., remiantis konsoliduotais skaičiais, įskaitant netiesioginį užimtumą visiškai valdomose aptarnaujančiose bendrovėse; d) bet koks privatizavimas grindžiamas skaidrumo principu ir visiškai atsižvelgiama į PHS komercinę vertę. Parduodant įmonę neteikiama jokia kita valstybės pagalba. 9. Įgyvendinamas kitoms bendrovėms gavėjoms skirtas verslo planas. Konkrečiai: a) dėl visų kitų bendrovių gavėjų restruktūrizavimo pastangos sutelkiamos: - strateginei orientacijai vystyti nuo orientacijos į gamybą link orientacijos į rinką, - našumui ir bendrovių valdymo efektyvumui didinti, taip pat geresnei tiesioginių pardavimų kontrolei užtikrinti, - remiantis pagrįstais ekonominiais motyvais, susijusių bendrovių strategijai peržiūrėti ir, jei reikia, paslaugoms reintegruoti į patronuojančias bendroves; b) dėl įmonės Huta Bankowa, įgyvendinama sąnaudų taupymo programa; c) dėl įmonės Huta Buczek, gaunama reikalinga kreditorių ir vietinių finansinių institucijų finansinė parama bei įgyvendinama sąnaudų taupymo programa, įskaitant investicinių sąnaudų mažinimą pritaikant turimus gamybos pajėgumus; d) dėl įmonės Huta Łabędy, įgyvendinama sąnaudų taupymo programa ir mažinamas rėmimasis kasybos pramone; e) dėl įmonės Huta Pokój, pasiekiami tarptautiniai našumo standartai dukterinėse įmonėse, įgyvendinamas energijos suvartojimo taupymas ir nutraukiamos siūlytos investicijos į apdirbimo ir statybos padalinį; f) dėl įmonės Huta Batory, pasiekiamas susitarimas su kreditoriais ir finansinėmis institucijomis dėl skolos perskirstymo ir investicinių paskolų. Bendrovė taip pat užtikrina esminį papildomų sąnaudų taupymą, susijusį su užimtumo restruktūrizavimu ir pajamų didinimu; g) dėl įmonės Huta Andrzej, užtikrinamas stabilus finansinis pagrindas jos plėtrai siekiant susitarimo tarp bendrovės trumpalaikių skolintojų, ilgalaikių kreditorių, prekybos kreditorių ir finansinių institucijų. Turi būti papildomai investuojama į karšto valcavimo vamzdžių gamyklą, taip pat įgyvendinama darbuotojų mažinimo programa; h) dėl įmonės Huta L. W., investuojama pagal bendrovės karšto valcavimo gamyklų projektą, į kėlimo įrangą bei aplinkosaugos sritį. Ši bendrovė personalo restruktūrizavimo ir sąnaudų išorinėms paslaugoms mažinimo būdu turi taip pat siekti didesnio našumo. 10. Bet kokiems vėlesniems bendro restruktūrizavimo plano ir individualių planų pakeitimams turi pritarti Komisija ir, tam tikrais atvejais, Taryba. 11. Restruktūrizavimo įgyvendinimas vyksta visiško skaidrumo sąlygomis ir vadovaujantis pripažintais rinkos ekonomikos principais. 12. Komisija ir Taryba, sutinkamai su 13-18 punktais, atidžiai stebi restruktūrizavimo įgyvendinimą ir šiame Protokole išdėstytų sąlygų, susijusių su perspektyvumu, valstybės pagalba ir pajėgumų mažinimu, vykdymą prieš ir po įstojimo iki restruktūrizavimo laikotarpio pabaigos. Dėl to Komisija teikia ataskaitas Tarybai. 13. Komisija ir Taryba stebi ne tik valstybės pagalbą, bet ir 3 priede išdėstytus restruktūrizavimo rodiklius. 14. Monitoringas apima nepriklausomą vertinimą, kuris turi būti atliktas 2003, 2004, 2005 ir 2006 m. Vertinimas apima Komisijos nustatyto perspektyvumo testo pritaikymą ir našumo lygio įvertinimą. 15. Lenkija bendradarbiauja su visomis monitoringo struktūromis. Konkrečiai: - Lenkija iki restruktūrizavimo laikotarpio pabaigos, ne vėliau kaip iki kiekvienų metų kovo 15 d. ir rugsėjo 15 d., teikia Komisijai pusmečio ataskaitas apie bendrovių gavėjų restruktūrizavimą, - pirmoji ataskaita Komisijai pateikiama ne vėliau kaip iki 2003 m. kovo 15 d., o paskutinė ataskaita - ne vėliau kaip iki 2007 m. kovo 15 d., išskyrus jei Komisija nusprendžia kitaip, - ataskaitose pateikiama visa informacija, būtina stebėti restruktūrizavimo procesą, valstybės pagalbą ir pajėgumų mažinimą bei naudojimą, taip pat pakankami finansiniai duomenys, kad galima būtų įvertinti, ar šiame Protokole išdėstytos sąlygos ir reikalavimai buvo įvykdyti. Ataskaitose pateikiama bent ta informacija, kuri išdėstyta 4 priede, ir kurią Komisija turi teisę pakeisti remdamasi monitoringo proceso metu įgyta patirtimi. Kartu su 1 priede išvardintų bendrovių individualiomis veiklos ataskaitomis taip pat pateikiama ataskaita apie bendrą Lenkijos plieno sektoriaus padėtį, įskaitant naujausius makroekonominius pokyčius, - be to, Lenkija turi pateikti visą papildomą informaciją, reikalingą 14 punkte numatytam nepriklausomam vertinimui atlikti, - Lenkija įpareigoja bendroves gavėjas atskleisti visus svarbius duomenis, kurie kitokiomis aplinkybėmis galėtų būti laikomi konfidencialiais. Teikdama ataskaitas Tarybai Komisija užtikrina, kad nebūtų atskleista konfidenciali informacija apie konkrečią bendrovę. 16. Komisija bet kuriuo metu gali nuspręsti paskirti nepriklausomą konsultantą įvertinti monitoringo rezultatus, atlikti bet kokį būtiną tyrimą bei informuoti Komisiją ir Tarybą. 17. Jei Komisija, remdamasi monitoringo rezultatais, nustato, kad atsirado reikšmingi nukrypimai nuo finansinių rodiklių, kuriais remiantis buvo įvertintas perspektyvumas, ji gali pareikalauti, kad Lenkija imtųsi reikiamų priemonių atitinkamų bendrovių gavėjų restruktūrizavimo priemonių vykdymui ar jų pakeitimui užtikrinti. 18. Jei monitoringas atskleidžia, kad: a) šiame Protokole išdėstytos sąlygos dėl pereinamojo laikotarpio priemonių nebuvo įvykdytos, arba kad b) įsipareigojimų, prisiimtų pratęsiant laikotarpį, per kurį Lenkija pagal Europos sutartį [2] išskirtiniu atveju gali teikti valstybės paramą savo plieno pramonės restruktūrizavimui, nebuvo laikytasi, arba kad c) Lenkija restruktūrizavimo laikotarpiu teikė papildomą įsipareigojimus pažeidžiančią valstybės pagalbą plieno pramonei ir, konkrečiai, bendrovėms gavėjoms, šiame Protokole išdėstytos pereinamojo laikotarpio priemonės negalioja. Komisija imasi reikiamų priemonių, įpareigojančių atitinkamą bendrovę grąžinti bet kokią pagalbą, suteiktą pažeidžiant šiame Protokole išdėstytas sąlygas. [1] OL L 348, 1993 12 31, p. 2. [2] OL L 348, 1993 12 31, p. 2. -------------------------------------------------- 1 PRIEDAS BENDROVĖS, GAUNANČIOS VALSTYBĖS PAGALBĄ PAGAL LENKIJOS PLIENO PRAMONĖS RESTRUKTŪRIZAVIMO PROGRAMĄ "Polskie Huty Stali" S.A. Katowice Huta Andrzej S.A. Zawadzkie Huta Bankowa Sp. z o.o. Dąbrowa Górnicza, Huta Batory S.A. Chorzów Huta Buczek S.A. Sosnowiec Huta L.W. Sp. z o.o. Warszawa Huta Łabędy S.A. Gliwice Huta Pokój S.A. Ruda Śląska . -------------------------------------------------- 2 PRIEDAS PAJĖGUMŲ KEITIMO (MAŽINIMO IR DIDINIMO) TVARKARAŠTIS [1] Bendrovė | Įrenginys | Minimalus pajėgumų pakeitimas (tpm) | Gamybos pakeitimo data | Galutinio uždarymo data | PHS | Lengvų ir vidutinio lengvumo specialiųjų profilių gamykla, Świętochłowice | −340000 | 1997 m. | 1997 m. | Łabędy | Vidutinio lengvumo specialiųjų profilių gamykla | −90000 | 2000 m. | 2000 m. | PHS | Galvanizavimo linija, Świętochłowice | +100000 | 2000 m. | — | PHS | Karšto valcavimo juostų gamykla, Kraków | −700000 | 2002 12 31 | 2005 03 31 | PHS | Šalto valcavimo juostų gamykla, Świętochłowice | −36000 | 2002 12 31 | 2005 12 31 | L.W. | Siaurų šalto valcavimo juostų gamykla | −30000 | 2002 12 31 | 2006 12 31 | Łabędy | Vidutinio lengvumo specialiųjų profilių gamykla | −90000 | 2003 09 30 | 2003 09 30 | Łabędy | Universaliųjų plokščių gamykla | −35000 | 2003 12 31 | 2003 12 31 | Bankowa | Vidutinio lengvumo specialiųjų profilių gamykla | −60000 | 2004 12 31 | 2006 12 31 | PHS | Juostinės vielos gamykla, Sosnowiec | +200000 | 2005 01 01 | — | PHS | Organiškai padengtų plokščių gamykla, Świętochłowice | +100000 | 2005 01 01 | — | PHS | Šalto valcavimo juostų gamyklos, Kraków (keturios greito apsivertimo gamyklos ir penkios įprastinės valcavimo gamyklos) | −650000 | 2005 12 31 | 2006 12 31 | PHS | Karšto valcavimo plokščių gamykla, Kraków | +400000 | 2006 01 01 | — | | Bendras pajėgumų pokytis | −1231000 | | | [1] Pajėgumų sumažinimas turi būti galutinis, kaip tai apibrėžta Komisijos sprendime Nr. 3010/91/EAPB (OL L 286, 1991 10 16, p. 20). -------------------------------------------------- 3 PRIEDAS RESTRUKTŪRIZAVIMO RODIKLIAI IR MONITORINGAS 1. Perspektyvumas Atsižvelgiant į Komisijos taikomas specialias apskaitos taisykles, kiekviena bendrovė gavėja pasiekia mažiausią metinį bendrą einamosios veiklos apyvartos rezultatą (10 % pasiekia neintegruotos plieno įmonės, 13,5 % - integruotos plieno gamyklos) ir ne mažesnę kaip 1,5 % nuosavo kapitalo grąžą nuo apyvartos ne vėliau kaip iki 2006 m. gruodžio 31 d. Tai patikrinama atliekant nepriklausomą įvertinimą, kuris turi būti atliekamas kasmet 2003-2006 m. laikotarpiu, kaip numatyta Protokolo 14 punkte. 2. Našumas Toks konsoliduotomis sąnaudomis, užimtumo ir tiesioginio užimtumo rodikliais grindžiamas bendras našumas, kurį pasiekė ES plieno pramonė, pasiekiamas palaipsniui iki 2006 m. gruodžio 31 d. Tai patikrinama atliekant nepriklausomą vertinimą, kuris turi būti atliekamas kasmet 2003-2006 m. laikotarpiu, kaip numatyta Protokolo 14 punkte. 3. Sąnaudų mažinimas Ypatinga svarba teikiama sąnaudų mažinimui kaip vienam svarbiausių perspektyvumo elementų. Tai turi būti visiškai įgyvendinta pagal bendrovių gavėjų verslo planus. Restruktūrizavimo laikotarpiu vykdomas sąnaudų mažinimas, kad iki restruktūrizavimo laikotarpio pabaigos būtų pasiektas sąnaudų lygis, prilygstantis sąnaudų lygiams ES plieno pramonėje. -------------------------------------------------- 4 PRIEDAS INFORMACIJOS REIKALAVIMŲ ORIENTACINIS SĄRAŠAS 1. Gamybos ir pardavimų rezultatai - neapdoroto plieno, pusiau gatavų ir gatavų gaminių gamyba per mėnesį ir prognozuojama gamyba per likusią restruktūrizavimo laikotarpio dalį pagal gaminių rūšis ir grupes, - parduoti gaminiai ir prognozuojamas pardavimas per likusią restruktūrizavimo laikotarpio dalį, įskaitant kiekius, kainas ir rinkas; išskirstymas pagal gaminių grupes. 2. Investicijos - duomenys apie atliktas investicijas, - įvykdymo data, - investicijų sąnaudos, lėšų šaltiniai ir bet kokios susijusios pagalbos suma, - pagalbos išmokėjimo, jei ji buvo išmokėta, data, - duomenys apie planuojamas investicijas. 3. Darbo jėgos mažinimas - atleidimų iš darbo skaičius ir tvarkaraštis, - užimtumo raida bendrovėse gavėjose (atskiriant tiesioginį ir netiesioginį užimtumą), - sąnaudų, susijusių su užimtumu ir išorinių paslaugų sutartimis, išskirstymas. 4. Pajėgumas (viso Lenkijos plieno sektoriaus) - gamybos pajėgumų, kuriuos reikia uždaryti ir kurie išreikšti MPP (MPP - maksimali galima metinė gamyba, kurią galima pasiekti įprastomis darbo sąlygomis), uždarymo data arba numatoma data, taip pat jų apibūdinimas, - atitinkamo įrenginio išmontavimo, kaip tai apibrėžta Komisijos sprendime Nr. 3010/91/EAPB dėl informacijos, kurią turi pateikti plieno gamybos įmonės apie savo investicijas [1], data (arba numatoma data), taip pat duomenys apie išmontavimą, - naujų pajėgumų įvedimo data (arba numatoma data) ir jų apibūdinimas, - neapdoroto plieno ir gatavų gaminių bendro gamybos pajėgumo pagal gaminių rūšis raida Lenkijoje. 5. Sąnaudos - sąnaudų išskirstymas ir jų atitinkama raida praeityje ir ateityje, ypač dėl darbo jėgos sąnaudų taupymo, energijos suvartojimo, žaliavų sąnaudų taupymo, pagalbinių priemonių ir išorinių paslaugų mažinimo. 6. Finansiniai rezultatai - atrinktų svarbiausių finansinių santykinių dydžių, užtikrinančių pažangą perspektyvumo linkme, raida (finansiniai rezultatai ir santykiniai dydžiai turi būti pateikiami taip, kad galima būtų palyginti su bendrovės finansiniu restruktūrizavimo planu, taip pat nurodant Komisijos nustatytą perspektyvumo kriterijų), - finansinių sąnaudų lygis, - suteiktos pagalbos duomenys ir tvarkaraštis, - jau suteiktos pagalbos išmokėjimo duomenys ir tvarkaraštis, - bet kokių naujų paskolų (nepriklausomai nuo šaltinio) terminai ir sąlygos, - auditorių patikrintos finansinės ataskaitos. 7. Privatizavimas - taikyta privatizavimo procedūra, - pardavimo kaina, taikomos sąlygos ir esamų įsipareigojimų statusas, - disponavimas įplaukomis iš pardavimo, - pardavimo data, - bendrovės finansinė padėtis pardavimo metu, - bendrovės/turto vertė pardavimo metu ir taikytas įvertinimo metodas. 8. Naujos bendrovės ar naujų gamyklų, apimančių pajėgumų išplėtimą, sukūrimas - kiekvieno privataus ir viešojo sektoriaus dalyvio tapatybė, - jų finansavimo šaltiniai steigiant naują bendrovę ar naujas gamyklas, - privačių ir viešųjų akcininkų dalyvavimo nuostatos ir sąlygos, - naujos bendrovės valdymo struktūra. 9. Bet kokia kita informacija, reikalinga Protokolo 14 punkte numatytam nepriklausomam įvertinimui atlikti. [1] OL L 286, 1991 10 16, p. 20. --------------------------------------------------